Cele 20 de angajate ale societăţii Mariberta Fashion cu sediul în comuna Bradu, s-au luat la ceartă cu patronul lor, Robert Nicuşor Preda, pentru că nu şi-au primit salariile nici măcar pe luna noiembrie. Disperate că în ajun de Crăciun nu au ce pune pe masă şi trăiesc pe datorie doar cu cartofi şi pâine, după cum acestea afirmă, femeile au oprit lucrul. Spiritele s-au încins şi a fost nevoie de intervenţia poliţiştilor. Cu ochii plini de lacrimi, angajatele îşi strigau disperarea: ”De două luni de zile îmi cresc cei doi băieţi cu cartofi şi pâine luate pe datorie. Sunt disperată. Nu mai ştiu ce să fac. Am tot sperat că se va ţine de cuvânt şi ne vom primi banii, măcar de sărbători. ”, a spus una dintre angajate. O altă femeie spunea că de fiecare dată când se discuta despre salariile restante, patronul avea o soluţie: ”Ne duce cu zăhărelul de pe 15 noiembrie. Noi în două luni am dus acasă câte 100, maxim 200 de lei, depinde cât ne-a dat la fiecare. Mereu ne spunea să stăm liniştite că ne vom primi banii. Eu nu am bani să-mi plătesc gazele şi facturile. Stau cu chirie”, îşi spunea disperată o altă angajată oful. Printre lacrimile ce îi curgeau pe obraji şi printre suspine, o altă doamnă spunea: ”Şeful nostru îşi petrece revelionul în Germania şi noi nu avem ce pune pe masă. Luam lunar 600 şi ceva de lei dar nici pe aştia nu ni-i dă.”

Din cauza supărărilor, uneia dintre angajate i s-a făcut rău.

Poliţiştii sosiţi la faţa locului pentru a aplana conflictul au sunat la 112. Un echipaj de la ambulanţă a sosit în numai câteva minute şi i-a acordat ajutor femeii, nefiind nevoie ca aceasta să fie transportată la spital. După ce Robert Nicuşor Preda şi-a luat un angajament în faţa poliţiştilor, cum că le plăteşte pe femei până pe data de 27 decembrie, spiritele s-au încins şi mai rău. Şi asta, pentru că, angajtele au fost nevoite să-şi ia adio de la bani, cel puţin până după Crăciun. Înrăite şi mai mult, acestea au închis poarta şi l-au sechestrat pe patron în interiorul curţii. ”Nu-l lăsăm să plece. Va petrece sărbătorile cu noi, aici, să stea în maşină. Îi este frică să dea ochii...oamenii ascultă colinde acum, iar noi stăm şi ne plângem de milă una alteia”, spunea una dintre ele.

Grupa de intervenţie a poliţiştilor de la Piteşti au făcut posibil ca patronul fabricii să poată pleca

Pentru că scandalul luase o şi mai mare amploare, poliţiştii au solicitat ajutorul mascaţilor. Veniţi la faţa locului, oamenii legii au intrat în curtea societăţii şi au încercat să creeze o cale de acces pentru a putea ieşi maşina în care se afla patronul. După ce acest lucru a fost posibil, femeile au năpustit cu pumnii şi cu picioarele pe autoturismul de teren condus de acesta. Cum situaţia a scăpat de sub control şi angajatele sunt practic legate la mâini şi la picioare, ele se vor întoarce la muncă pe data de 27 decembrie când au primit promisiunea că îşi vor încasa salariile.